– Foreløpige analyseresultater viser at prøven ikke inneholder biologiske smittestoffer, opplyser avdelingssjef ved avdeling for beskyttelse og samfunnssikkerhet ved FFI Janet Blatny til NRK fredag morgen.

I ettermiddag opplyser politiet i en pressemelding at pakken kun inneholder et ufarlig melprodukt.

– Vi er selvfølgelig glad for at det ikke er farlige stoffer i pulveret, sier Knut Erik Ågrav leder for etterforskningsseksjonen i Tønsberg.

14 ansatte ved postterminalen i Stokke i Vestfold fikk fysiske reaksjoner da en konvolutt falt på bakken og hvitt pulver kom til syne torsdag kveld. Ågrav sier et storstilt apparat har jobbet for å finne ut av hva innholdet i konvolutten var.

– Handlingen er alvorlig og medfører store konsekvenser. Både politi og sykehus har brukt mye ressurser på dette.

Politiet er ikke kjent med motivet for forsendelsen.

Les også: 44 på sykehus etter at mistenkelig pulver falt ut

Bombegruppe hentet ut pulveret

STENGTE AV: Politiet sperret av et område på 100 meter rundt bygget. Foto: Geir Eriksen

De ansatte som var i nærheten av pulveret opplevde sviende hals, rød hud og kløe og ble fraktet til sykehus. 30 andre ansatte ble sendt til sykehus for sjekk.

Politiets bombegruppe ble sendt til postterminalen for å undersøke pulveret, som de ansatte hadde plassert i en safe for å isolere det.

Bombegruppa tok med pulveret til Forsvarets forskningsinstitutt på Kjeller utenfor Oslo.

Instituttet er det eneste i Norge som har laboratorier der de kan analysere ukjente prøver med en blanding av kjemiske, biologiske og/eller radiologiske trusselstoffer, ifølge FFI selv.

Vet hvem konvolutten er sendt til

POLITIOVERBETJENT: Knut Erik Ågrav, leder ved etterforskningsseksjonen i Tønsberg. Foto: Fredrik Laland Ekeli / NRK

Politiet sier de vet hvem konvolutten var adressert til, og at de nå forsøker å finne ut hvem som sendte brevpakken.

– Vi vet hvem konvolutten er adressert til, og vi har vært i kontakt med vedkommende, men vi ønsker ikke å si noe mer om det nå. Vår jobb går på å spore hvor dette brevet kan komme fra, sier Knut Erik Ågrav, leder på etterforskningsseksjonen i Tønsberg.

Fredag morgen klokka 8.30 opplyste sykehuset at alle som hadde vært innlagt blir skrevet ut fra sykehus.

– De har aldri hatt alvorlige symptomer og er observert gjennom natten og er i fin form. Derfor vurderer sykehuset at det er greit å sende dem hjem, sier kommunikasjonssjef Merete Bugsett Lindahl ved sykehuset i Vestfold.